A. Szögedi, poslankyňa: (2008-05-21):
Nebudem sa vyjadrovať k odborným otázkam, keďže v prvom čítaní a aj teraz po pozornom sledovaní diskusie som zistila, a je to evidentné, že vo filozofii zákona sa nezhodneme. Koalícia má iný názor na veľmi vážne a podstatné zmeny, ktoré by mali nastať podľa tohto zákona. Opozícia má iný pohľad na tieto veci. Takže keďže som o nich hovorila veľmi podrobne pri vykladaní filozofie zákona v prvom čítaní, nebudem sa už toho dotýkať. Rečníci pre jednotlivé kluby už vyjadrili svoj postoj a podali svoje pozmeňujúce návrhy, takisto ich podali i kolegovia. Vyjadrím sa skôr k technickým otázkam, ktoré sa vyskytnú pri napĺňaní tohto zákona. Tak som povedala, že odborné veci nechám tak, ale keďže pán poslanec Lipšic sa dotkol jedinej odbornej otázky, podľa neho odbornej otázky a je mi veľmi ľúto, že pán poslanec Lipšic považuje túto otázku za nesmierne odbornú. Ide v podstate o vyučovanie slovenského jazyka na národnostných školách. Bol veľmi starostlivý a chcel zabezpečiť zvýšením počtu hodín slovenského jazyka na národnostných školách  kvalitu znalosti štátneho jazyka. Viete, pán poslanec, zvýšiť počet hodín slovenského jazyka, ale na úkor ktorého predmetu? Dúfam, že ste nemysleli na úkor predmetu materinského jazyka, pretože to by bolo naozaj veľmi neprijateľné aj z toho dôvodu, že každý zrejme, a náš učiteľ národov to taktiež aj zdôrazňoval, po materinskom jazyku sa naučí najviac a najlepšie všetko. Takže z technických príčin tento váš odborný pohľad nie je riešiteľný a viete, kvantita nerieši nikdy kvalitu. Pozorne sledujem diskusiu k predloženému návrhu zákona a som presvedčená, že sme si vedomí všetci toho, že je potrebná reforma školstva. Je potrebné prijať nový školský zákon, ale dobrý školský zákon. O pripravenosti a o kvalite predloženej legislatívnej normy svedčí však aj nespočetné množstvo pozmeňujúcich návrhov aj z dielne koalície a priznám sa, že som prepisovala tento môj diskusný príhovor párkrát, keďže tu je už toľko pozmeňujúcich návrhov a včera večer som sa snažila zladiť ich a ktoré budeme v jednom balíku schvaľovať a ako to bude, aby sme predsa len mali prehľad, ale ja si myslím, že v tom nemám ani ja úplne jasno už teraz potom, ako tu vystupovali kolegovia. Chcela by som však upriamiť aj pozornosť na tých, ktorých sa bezprostredne bude dotýkať napĺňanie prijatého zákona. Sú to predovšetkým zriaďovatelia, ktorí majú povinnosť podľa zákona vytvoriť podmienky pre čo najlepšie a najefektívnejšie fungovanie výchovno-vzdelávacích zariadení v ich zriaďovateľskej pôsobnosti. Sú to riaditelia škôl, ktorých povinnosťou je zabezpečiť priebeh výchovno-vzdelávacieho procesu kvalifikovanými  pedagógmi. Podľa zákona majú povinnosť vypracovať vzdelávací program školy. Sú to pedagógovia, ktorí majú povinnosť vzdelávať a vzdelávať sa, aby spĺňali podmienky zákona. Je to rodičovská verejnosť, ktorá očakáva kvalitné služby, keďže priamo, ale aj nepriamo sa zúčastňujú na financovaní nášho školstva. Myslím si, že je to oprávnené očakávanie od nich. No a v neposlednej miere sú to žiaci a študenti, ktorých sa tento zákon priamo dotýka, ktorí čakajú hlavne obsahovú reformu. Možno oni to tak odborne ani nevedia povedať a zadefinovať, ale chceli by sa učiť inak. Chcú dostať odborné vysvetlenia na mnohé otázky, ktoré získavajú z rôznych prameňov, hlavne z televízie, z internetu a z iných, dnes naozaj prístupných moderných prameňov. Spoločnosť a trh práce právom čaká kvalifikovaných absolventov, ktorí by sa mali zapojiť do pracovného procesu. No a teraz, keď sa pozrieme na obsah predloženého zákona, ktorý sa v druhom čítaní síce vylepšuje, už som spomínala nespočetnými pozmeňujúcimi návrhmi, čo je v podstate aj v poriadku, pretože naozaj ešte aj počas tvorby alebo počas toho, čo už sme prešli naozaj ten zákon, môže dôjsť k tomu, že treba pristúpiť aj k „pozmeňovákom“ takpovediac. Ale tak nesmierne množstvo v mnohých balíkoch, nie som ako nová  poslankyňa, ale za toto obdobie rok a pol, čo sme tu, som ešte nezažila, ešte to nebolo. No tak, ale toto je takisto aspoň taký dôležitý zákon, pán minister, zrejme súhlasíte so mnou, a bude to zákon na dlhé obdobie, aj preto možno toľko vystupujúcich, aj toľko pozmeňujúcich návrhov. Zriaďovatelia už, teraz sa vrátim k tým, ktorých som spomínala, že budú tento zákon napĺňať a že sa ich to dotýka a s ktorými som aj tak komunikovala počas tvorby tohto zákona. Zriaďovatelia už avizovali, že majú problém zabezpečiť vhodné priestory a myslím tu počet tried, keďže sa zníži, áno, počet žiakov. My sa tešíme ako pedagógovia, je to naozaj veľmi dobrý prvok zákona, že sa znižuje počet žiakov v triedach. Ide tu hlavne o posilnenie kvality, čo ja vítam. Ale zas tí, ktorí napĺňajú tento zákon, a teda zriaďovatelia, no hlavne na veľkých školách budú mať problém so zabezpečením tried pre týchto žiakov. Takisto aj zabezpečiť kvalifikovaných pedagógov zvýšením počtu tried bude problém a majú takisto problém aj so znížením poplatkov vo výchovných zariadeniach, v umeleckých školách. Budú mať, vyjadrili sa tak, ja som s nimi hovorila, vraj budú mať problém, a tak došlo aj napríklad v mojej obci aj k návrhu pána starostu, ktorý chce rušiť škôlku. Takže naozaj som sa informovala ohľadne tohto. Dúfam, že to bude „pozmeňovákom“ zmenené. Riaditelia, vedenie škôl, keďže ešte stále nepoznajú presné znenie zákona, lebo tieto „pozmeňováky“ ho naozaj veľmi, veľmi zmenia, budú mať problém s vypracovaním vzdelávacieho programu k 1. 9. Myslím si, že potrebujú čas na to hlavne tí, ktorí chcú kvalitný vzdelávací program vypracovať. Nebudú mať problémy tí riaditelia, ktorí si zoberú štátny vzdelávací program a takmer ho odkopírujú a hodia tam. Budú s tým mať problémy hlavne tí riaditelia, ktorí idú na kvalitu. No a, samozrejme, riaditelia škôl budú mať problém aj so zabezpečením kvalifikovaných jazykárov, keďže sa zvyšuje a postupne sa bude zvyšovať počet hodín cudzieho jazyka alebo teda cudzích jazykov. Ďalšie vzdelávanie pedagógov je, samozrejme, potrebné. Pedagógovia sa nebránia tomuto, ale budú očakávať a myslím si, že právom aj adekvátne finančné ocenenie z tohto pohľadu. Riaditelia škôl budú mať ťažkosti zo zabezpečením zastupovania, alebo teda suplovania tých pedagógov, ktorí sa budú vzdelávať najmä na menších školách. Keď to bude v sobotu, tak to bude menší problém, ale budú to problémy. Žiaci a študenti by sa radi vzdelávali obsahovo aj metodicky inak, čo by zabezpečila hlavne liberalizácia učebníc. Bolo tu o tom už veľa povedané, no dúfam, že keď aspoň učebné texty alebo možno aj iné učebnice, teda budú učebnice, ktoré ministerstvo predpíše, ale dúfam, že to nebude tak striktne stanovené, že iné výhodné a dobré učebnice nebudú môcť použiť. Viem, že  reforma ako taká aj školstva, aj v iných procesoch je dlhodobý proces, ale predsa by som na záver teda chcela povedať ešte raz to, čo som aj včera spomenula pri vystúpení pána poslanca Szigetiho a chcela by som tým podporiť pána poslanca Fronca a mnohých iných, ktorí apelujú na to, aby teda aspoň účinnosť tohto zákona bola posunutá, a teda k 1. 9. 2009, aby začal zákon platiť od školského roku 2009/2010. Asi tak všetko. Dúfam, že čoskoro nebudeme novelizovať tento navrhnutý zákon. Ďakujem. (Potlesk.)